Worcester F 80 Distinctiones

24 Cadere

Cadere faciunt multa corporaliter sic et spiritualiter.

Primo debilitas virium, propter quod cadunt pueri, decrepiti, infirmi. Sic spiritualiter, propter tepiditatem bene operandi et instabilitatem perseuerandi, Ysai. 40[:30]: *Juvenes in infirmitate cadent.*

¶ Secundo, onus rerum, propter quod cadit iumentum sub onere nimio, sic homo per neggligenciam penitendi, Psal. [35:13]: *Ibi ceciderunt qui operantur iniquitatem.* [2] Reg. [1:27]: *Quomodo cediderunt robusti?*

¶ Tercio, multitudo trahencium, sicut patet in arbore vel domo prostrata per tractum. Sic homo, per impulsum hostium, Psal. [117:13]: *Impulsus eversus sum, ut caderem*.

¶ Quarto, lubricitas viarum, sic homo cotidie per incuriam sensuum, Eccli. 28[:30]: *Attende ne forte labaris in lingua, et cadas in conspectu inimicorum insidiantium tibi.*

¶ Quinto varietas offendiculorum sicut auis in laqueo, lupus in fouea, sic homo per varietatem corupcionum, Psal. [19:9]: *Ipsi obligati sunt et cediderunt*.

¶ Sexto ignorancia agendorum, propter quod cadunt ceci, sic homo propter neggligenciam addiscendi, Matt. 15[:14] et Luc. [6:39]: *Si cecus ceco ducatum prestet, ambo in foveam cadunt*. [1] Cor 10[:12]: *Qui se existimat stare, videat ne cadat.*

¶ Septimo excellencia cadenciumn, sic angeli videntes Luciferum cadere facile secuti sunt. Sic homo per mutacionem malorum, Psal [90:7]: *Cadent a latere tuo mille*.

/fol. 219ra/

Prou. 25[:26]: Fons turbatur pede, etc. Si ergo cadat per culpam, remedium est vt surgat per penitentiam, Prou. 24[:16]: *Septies* in die *cadit iustus.*

Quia secundum Bernardum, Nusquam,[[1]](#footnote-1) fratres, est securitas neque in celo ubi angelus cecidit de presentia deitatis, neque in paradiso voluptatis, nec in mundo ubi Judas cedidit de schola[[2]](#footnote-2) bonitatis ubi et discipuli sunt in periculo in presencia Saluatoris. Nota iustum esse quod mali cadant. Primo quia nimis se onerant onere diuiciarum, peccatorum, turbacionum. De primo Habac. 2[:6]: *Ve qui multiplicant non sua, aggrauat contra se densum lutum*. De secundo Psal. [37:5]: *Iniquitates mee supergresse sunt caput meum*. De tercio Prou. 27[:3]: *Graue est saxum et onorosa arena*, etc.

1. Nusquam ] *corr. ab* Numquam. [↑](#footnote-ref-1)
2. schola ] *corr*. sola Lambeth, scala F 80. [↑](#footnote-ref-2)